TSFCกำไรดีเกินคาดครึ่งปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โกย50ล้านบาทใกล้เป้าทั้งปีมาร์จินโตดีเลื่อนทำSBLส.ค.
โพสต์ทูเดย์ — TSFC ปีนี้กำไรดีเกินคาด ยันไม่คิดแจกปันผล ขอตุนเงินรองรับขยายธุรกิจ ตั้งเป้าปล่อยสินเชื่อ 3,000 ล้านบาท
นางนภาภรณ์ ลัญฉน์ดี กรรมการผู้จัดการ บริษัทหลักทรัพย์ เพื่อธุรกิจหลักทรัพย์ (TSFC) เปิดเผยว่า ในไตรมาส 2 นี้บริษัทคาดว่าจะมีกำไรสุทธิ 20 ล้านบาท และเมื่อรวมกับไตรมาสแรกมีกำไรสุทธิ 30 ล้านบาท ทำให้ครึ่งปีมีกำไรสุทธิ 50 ล้านบาท ใกล้เคียงเป้าหมายที่ตั้งไว้ทั้งปีนี้จะมีกำไรสุทธิ 54 ล้านบาท
สาเหตุที่กำไรเพิ่มขึ้นเป็นผลมาจากยอดการปล่อยสินเชื่อเพื่อซื้อหลักทรัพย์ (มาร์จิน) ซึ่งขณะนี้อยู่ที่ 2,400 ล้านบาท เพิ่มขึ้นประมาณ 500 ล้านบาท เมื่อเทียบกับระดับที่เคยต่ำสุดในช่วงไตรมาส 3 ของปีที่ผ่านมาอยู่ที่ระดับ 1,900 ล้านบาท
“แม้ว่าช่วงเดือน เม.ย. และ พ.ค. จะมีปัญหาการเมือง แต่จะเห็นว่าปริมาณการซื้อขายไม่ได้ลดลง และไม่ได้กระทบการปล่อยสินเชื่อซื้อหุ้น ทำให้รายได้ในช่วง 2 เดือนนี้ยังสูงกว่าช่วงเดือน มี.ค.ที่ผ่านมา และได้ตั้งเป้าว่ายอดสินเชื่อในปีนี้น่าจะแตะระดับ 3,000 ล้านบาทได้” กรรมการผู้จัดการ TSFC กล่าว
อย่างไรก็ตาม บริษัทยังไม่คิดจะปรับเพิ่มเป้าหมายกำไรในปีนี้ โดยจะรอให้ผลประกอบการงวดครึ่งแรกของปีออกมาก่อน อีกทั้งธุรกิจใหม่ ธุรกิจการยืมและให้ยืมหลักทรัพย์ (SBL) ยังไม่สามารถเริ่มให้บริการได้ทันเดือน มิ.ย.นี้ เพราะบริษัทไม่สามารถทำงานเต็มที่ในช่วงเดือน เม.ย.พ.ค.ที่ผ่านมา ขณะนี้อยู่ระหว่างทดสอบระบบ และต้องรอให้ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เข้ามาตรวจสอบระบบด้วยเช่นกัน จึงคาดว่าอาจต้องเลื่อนออกไปเป็นเดือน ส.ค.นี้ 
นางนภาภรณ์ กล่าวว่า แม้ปีนี้บริษัทจะมีกำไรที่ดี และไม่มีผลขาดทุนสะสม แต่ยังไม่พิจารณาจ่ายเงินปันผลจากกำไรที่เกิดขึ้นในปีนี้ให้กับผู้ถือหุ้น เนื่องจากทีเอสเอฟซีในฐานะที่เป็นสถาบันการเงินจำเป็นต้องมีฐานทุนรองรับการขยายธุรกิจ เมื่อไม่มีความจำเป็นต้องใช้เงินจึงจะมีการปันผลคืนให้กับผู้ถือหุ้น
สำหรับแผนการเข้าจดทะเบียนในตลาดหลักทรัพย์นั้น ยังคงตามกำหนดเดิมในอีก 2 ปีข้างหน้า เพราะทิศทางของบริษัทมีความแข็งแกร่ง และในขณะนั้นน่าจะมีความพร้อมมากขึ้น ขณะเดียวกันยังอยู่ระหว่างการศึกษาธุรกิจใหม่ๆ เพิ่มเติม นอกเหนือจาก SBL และการซื้อคืนพันธบัตร (รีโป) เช่น การเป็นผู้ค้าตราสารหนี้ (บอนด์ เทรดเดอร์)
ด้านผลการดำเนินงานปี 2552 บริษัทมีขาดทุนสุทธิ 858.20 ล้านบาท กำไรสะสม 128.19 ล้านบาท หลังโอนจากทุนเรือนหุ้นและสำรองตามกฎหมายจำนวน 1,028 ล้านบาท